กระทรวงสาธารณสุข State quarantine เป็นสถานที่สำคัญที่จะช่วยให้ประเทศเฝ้าระวังโรคโควิด-19 เข้าประเทศได้ ย้ำทุกแห่งผ่านมาตรฐานความปลอดภัย
กระทรวงสาธารณสุข State quarantine เป็นสถานที่สำคัญที่จะช่วยให้ประเทศเฝ้าระวังโรคโควิด-19 เข้าประเทศได้ ย้ำทุกแห่งผ่านมาตรฐานความปลอดภัย  จากสถานการณ์โรคโควิด-19 ที่ขณะนี้พบบางประเทศเกิดการระบาดระลอกใหม่ พบผู้ป่วยกลับมาเพิ่ม ส่วนใหญ่เชื้อมากับคนที่เดินทางเข้าประเทศ ดังนั้นเพื่อป้องกันเรื่องนี้ นพ.เอนก มุ่งอ้อมกลาง ผู้อำนวยการสถาบันป้องกันควบคุมโรคเขตเมือง กล่าวว่า สถานที่กักตัวเฝ้าระวังโรคที่รัฐจัดให้ (State quarantine) ถือเป็นสิ่งสำคัญอย่างมากในการเฝ้าระวังโรคโควิด-19 จากผู้ที่เดินทางเข้าประเทศไทยซึ่งขณะนี้ยังมีคนไทยในต่างแดนทยอยจะเดินทางกลับอย่างต่อเนื่อง โดยขณะนี้ไทยมี State quarantine อยู่ 14 แห่ง โดยอยู่ในพื้นที่ กทม. 10 แห่ง และต่างจังหวัด 4 แห่ง และยังต้องขยายเพิ่ม เพราะการพักต้องแยก 1 ห้องต่อ 1 คน แม้ขณะนี้มีโรงแรมหลายแห่งเสนอตัวเข้าช่วยเป็น State quarantine ผ่านการจัดการสิ่งแวดล้อมพร้อมให้บริการแต่พบปัญหาประชาชนรอบพื้นที่คัดค้านห่วงจะแพร่เชื้อ ซึ่งยืนยันว่ากว่าจะเป็น State quarantine ได้ต้องผ่านทุกมาตรฐานความปลอดภัยทั้งด้านอาคารสถานที่โดยกรมสนับสนุนบริการสุขภาพ ด้านการป้องกันการแพร่กระจายเชื้อจากกรมควบคุมโรค ด้านจัดการสิ่งแวดล้อมและขยะพิษจากกรมอนามัย ฯลฯ อีกทั้งคนที่จะเข้าไปอยู่ ไม่ใช่คนป่วย แต่เป็นผู้เฝ้าระวังว่าจะป่วยหรือไม่ ซึ่งก่อนจะเข้า State quarantine ผู้เดินทางเข้าประเทศต้องถูกกักตัว ตรวจหาเชื้อมาก่อนแล้ว เมื่อมาถึงไทยจะถูกตรวจซ้ำ หากไม่พบป่วยจึงจะถูกส่งเข้า State quarantine สังเกตให้ครบ 14 วัน หากเกิดป่วยจะถูกส่งเข้าโณงพยาบาลทันทีเพื่อให้ได้รับการรักษาที่รวดเร็ว วอนประชาชนเข้าใจและให้ความร่วมมือการเปิดเพื่อให้ไทยมีมาตรฐานการป้องกันดูแลประชาชนลดความเสี่ยงภัยเชื้อโควิด-19 ที่มาจากพื้นที่ต่างประเทศ